Duisende plakkershuise in Kaapse storms beskadigOorstromings in Zwezwe- informele nedersetting in Khayelitsha, Kaapstad (Foto: Ayanda Ndamane/African News Agency/ANA) Reën en oorstromings het duisende informele strukture in en om Kaapstad beskadig, het die rampbestuureenheid Vrydag gesê. Die stad het die afgelope week swaar reën, stormsterkte wind, hoë seë en koue weer beleef. Verskeie informele nedersettings en paaie het Woensdag oorstroom. Sneeu is ook in die noordelike en Overbergstreke in die Wes-Kaap aangemeld. Charlotte Powell, woordvoerder vir die rampbestuureenheid, het gesê oorstromings het informele nedersettings swaar getref. “Ongeveer 4 000 strukture is in Khayelitsha, Du Noon, Philippi, Langa, Gugulethu, Masiphumelele, Mfuli, Delft, Houtbaai, Macassar, Sea Winds en Nyanga beskadig.” Sy het gesê die Suid-Afrikaanse Agentskap vir Maatskaplike Sekerheid (Sassa) is in kennis gestel sodat humanitêre verligting vir die betrokke inwoners aangebied kan word. Verskeie munisipaliteite se opruimingswerk duur voort. Die reën het sedert Vrydag begin opklaar. “Die departement van vervoer is besig om die stormwaterstelsel op te ruim om seker te maak die vloedwater dreineer vinnig. Sand word ook aangery na die betrokke informele nedersettings,” het Powell bygevoeg.